**ELŐTERJESZTÉS**

**A Gazdasági és Jogi Bizottság 2019. december 16-i**

és a

**Városstratégiai, Idegenforgalmi és Sport Bizottság 2019. december 17-i ülésére**

**Javaslat a településrendezési eszköz módosításához kapcsolódó döntések meghozatalára az északi iparterület vonatkozásában**

Szombathely Megyei Jogú Város Önkormányzata és a Schaeffler Savaria Korlátolt Felelősségű Társaság között létrejött adásvételi szerződésben foglalt eladói kötelezettségvállalások teljesíthetősége érdekében javaslom, hogy a Szombathely, **059/2 és a 059/3 hrsz.** alatti ingatlanokat magában foglaló ipari területet a Tisztelt Közgyűlés nyilvánítsa **kiemelt fejlesztési terület**té.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Kormányrendelet (a továbbiakban: Kormányrendelet) 32. § (6) bekezdés c) pontja értelmében *„A településrendezési eszköz egyeztetése tárgyalásos eljárás szerint történik, amennyiben a településrendezési eszköz módosítása a képviselő-testület döntésével kiemelt fejlesztési területté nyilvánított területen, beruházás megvalósítása miatt indokolt.”*

A Kormányrendelet 2019. november 27. napjától hatályos 45. § (1)-(2) bekezdése értelmében „*A 2012. december 31-én hatályban lévő, valamint az OTÉK 2012. augusztus 6-án hatályos településrendezési követelményeinek és jelmagyarázatának figyelembevételével elkészített és elfogadott településrendezési eszköz 2021. december 31-ig alkalmazható”* és módosítható.

A kötelezettségvállalások között szerepel a tárgyi ingatlanok legnagyobb beépíthetőségének a jelenlegi 50%-ról 60 %-ra történő növelése, valamint a meglévő építménymagasság emelése 12,5 m-ről 16,5 m-re.

Fenti módosítás érdekében el kell készíteni a szükséges terveket és azok alátámasztó munkarészeit, majd a Kormányrendelet szerinti eljárásokat le kell folytatni.

Kérem a Tisztelt Bizottságot, hogy az előterjesztést megtárgyalni, a határozati javaslatot elfogadni szíveskedjék.

**Szombathely, 2019. december „ ”**

 **/: Dr. Nemény András :/**

**HATÁROZATI JAVASLAT**

**.…/2019. (XII. 16.) GJB számú határozat**

A Gazdasági és Jogi Bizottság megtárgyalta az északi iparterület településrendezési tervének módosítására vonatkozó előterjesztést. A Közgyűlésnek elfogadásra javasolja, hogy a Szombathely, 059/2 és a 059/3 hrsz. alatti ingatlanok területét nyilvánítsa kiemelt fejlesztési területté, továbbá kérje fel a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a jogszabály szerinti szükséges eljárást folytassa le, és előzőek eredményét terjessze a 2020. február havi Közgyűlés elé.

**Felelősök:** Dr. Nemény András polgármester

 (A végrehajtás előkészítéséért:

Lakézi Gábor városi főépítész)

**Határidő:** 2019. december 19-i Közgyűlés

**.…/2019. (XII. 17.) VISB számú határozat**

A Városstratégiai, Idegenforgalmi és Sport Bizottságmegtárgyalta az északi iparterület településrendezési tervének módosítására vonatkozó előterjesztést. A Közgyűlésnek elfogadásra javasolja, hogy a Szombathely, 059/2 és a 059/3 hrsz. alatti ingatlanok területét nyilvánítsa kiemelt fejlesztési területté, továbbá kérje fel a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a jogszabály szerinti szükséges eljárást folytassa le, és előzőek eredményét terjessze a 2020. február havi Közgyűlés elé.

**Felelősök:** Dr. Nemény András polgármester

 (A végrehajtás előkészítéséért:

Lakézi Gábor városi főépítész)

**Határidő:** 2019. december 19-i Közgyűlés